**Ce ai pățit, Albert?**

*Dascălu Albert*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Andreea, cred că mi-am fracturat

Niște oase de suflet.

Nu știu să-ți spun

Ce fel de oase sunt astea

Sau de unde a apărut ruptura

(cea dintâi, a doua, a șaptea)

Dar știu c-am încercat pe-orbecăite

Să le pun la loc cu Superlove,

Un fel de super glue pentru apatici

Așa ca mine.

N-a mers, Andreea.

A înghețat până și cel mai scump lipici

Și cum pe umerii sufletului

Se bălăngăneau încă amintiri

Impactul la gât a fost iminent.

Un vălmășag pe cinste,

Lovitura.

Mi-a desfundat pentru o secundă

Până și sinusurile înfundate

De la atâta minciună.

Din păcate, acesta a fost unicul reviriment.

M-am pomenit după aceea

Cu mai multe sfărâmături, zdrobituri și zgârciuri decât văzusem vreodată

(Impresionantă dezordine)

Ba chiar cu un cartilaj sleit sau două

Pe care nici măcar nu știam că le am.

Toată această mizerie

Atâta moloz sufletesc de îndurat

Și niciun sistem de reciclare pe măsură.

Dezamăgit de lipsa de modernitate

M-am gândit să-mi pricinuiesc singur

O apoplexie cerebrală

Dar nu pot să confirm că aș fi mai mort decât deja sunt

Iar riscul de a fi prea viu mă înspăimântă.

Pe moment, o să încerc să mătur (manual, că de, modernizarea întârzie)

Vreun hârbușor ori vreun gând de os

Ori poate doar praful de pe gândul de os

Și să sper că alifia bunicii va ușura viitorul scrâșnet,

Pregătind o alunecare mai bună

Pentru sufletele oaselor ce vin.